和陸務觀見賀歸館之韻
作者：楊萬里
朝代：宋

paragraphs: 君詩如精金，入手知價重。
鑄作鼎及鼒，所向一一中。
我如駑並驥，夷塗不應共。
難追紫蛇電，徒掣青絲鞚。
折膠偶投漆，異榻豈同夢。
不知清廟茅，可望明堂棟。
平生憐坡老，高眼薄蕭統。
渠若有猗那，心肯師晉宋。
破琴聊再行，新笛正三弄。
因君發狂言，湖山春已動。